POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 1337/2011 o evropski statistiki trajnih nasadov

1.Uvod

Člen 4(3) in člen 13 Uredbe (EU) št. 1337/2011 Evropskega parlamenta in Sveta z dne 13. decembra 2011 na Komisijo prenašata pooblastilo za sprejemanje delegiranih aktov.

Zaradi upoštevanja gospodarskega in tehničnega napredka se na Komisijo prenese pooblastilo za sprejemanje delegiranih aktov v skladu s členom 4(3). Z delegiranimi akti se lahko spremenijo:

·razčlenitve vrst po skupinah, razredih gostote nasada in starostnih razredih iz Priloge I k Uredbi ter

·spremenljivke/značilnosti, velikostni razredi, stopnje specializacije in sorte vinske trte iz Priloge II k Uredbi.

Vendar se z delegiranimi akti ne sme spremeniti neobvezna narava zahtevanih informacij.

Komisija mora pri izvajanju tega pooblastila zagotoviti, da se državam članicam in poročevalskim oddelkom z delegiranimi akti ne naloži znatno dodatno upravno breme.

Poleg tega Komisija v skladu s členom 13 oceni, ali je nujna priprava vseh podatkov iz člena 4. Kadar Komisija oceni, da nekateri podatki niso več potrebni, se jo pooblasti za sprejemanje delegiranih aktov, s katerimi se izbrišejo nekateri podatki iz prilog I in II k Uredbi (EU) št. 1337/2011.

2.Pravna podlaga

V skladu s členom 11(2) Uredbe (EU) št. 1337/2011 se pooblastilo za sprejemanje delegiranih aktov prenese za obdobje petih let od 31. decembra 2011. Obdobje se je končalo 31. decembra 2016. To pooblastilo se lahko samodejno podaljšuje za obdobja petih let, razen če Evropski parlament ali Svet temu nasprotuje.

Komisija je prvo poročilo o uporabi prenesenih pooblastil sprejela 22. marca 2016. Poročala je, da ni uporabila prenesenih pooblastil, vendar je sklenila, da bi morala še naprej imeti pooblastila, prenesena z Uredbo (EU) št. 1337/2011, saj jih bo morda morala izvajati v prihodnosti. Prenos pooblastil je bil samodejno podaljšan za nadaljnje petletno obdobje, ki se bo končalo 31. decembra 2021.

Komisija mora pripraviti poročilo o prenosu pooblastila najpozneje devet mesecev pred koncem petletnega obdobja. To poročilo drugič izpolnjuje navedeno obveznost.

3.Izvajanje pooblastila

Komisija še ni izvedla pooblastila za sprejemanje delegiranih aktov, ki je nanjo preneseno z Uredbo (EU) št. 1337/2011.

Uredba zajema zbiranje strukturne statistike o sadovnjakih in vinogradih vsakih pet let. Zadnji podatki o sadovnjakih so bili zbrani leta 2017, Komisiji (Eurostatu) pa so bili predloženi konec septembra 2018. Zadnji podatki o vinogradih so bili zbrani leta 2020, Komisiji (Eurostatu) pa morajo biti predloženi do konca septembra 2021.

Kot del modernizacije kmetijske statistike v okviru strategije za evropsko kmetijsko statistiko je bila leta 2018 sprejeta Uredba (EU) 2018/1091 Evropskega parlamenta in Sveta. Zajema integrirano statistiko na ravni kmetij. Zbiranje podatkov o sadovnjakih in vinogradih, ki se izvaja v skladu z Uredbo (EU) št. 1337/2011, je treba od leta 2023 vključiti v integrirano statistiko na ravni kmetij za zbiranje podatkov o sadovnjakih in od leta 2026 za zbiranje podatkov o vinogradih. Uredba (EU) 2018/1091 s 1. januarjem 2022 razveljavlja Uredbo (EU) št. 1337/2011.